### Beslutning

Tilbagesendes Magistratsafdelingen for Teknik og Miljø og Magistratsafdelingen for Kultur og Borgerservice med bemærkning, at byrådet i sit møde den 30. oktober 2019 har vedtaget Magistratens foranstående indstilling af 21. oktober 2019.

**Beslutningsforslag fra SF**

Hvert år produceres omkring 25,8 mio. tons plastik i EU og under 30% af det bliver genbrugt. De resterende 70% bliver sendt til forbrændingsanlæg eller på lossepladsen. Noget ender også i naturen, som bruger 400-500 år på at nedbryde ét enkelt plastikkrus. Et EU-plastik direktiv arbejder med udviklingen og hvordan man kan komme det store spild til livs. Direktivet kommer til at forbyde bl.a. engangsservice og plastikvatpinde, men foreskriver at de enkelte lande selv skal indføre et passende reglement med fokus på salg og nedsættelse af forbrug af plastikkrus.

Når arrangementer afholdes rundt i [adresse], sker mange af dem med udskænkning af drikkevarer - ofte i engangsplastbægre. Især festivaler har et stort forbrug af plastikkrus, og det sætter sit aftryk på miljøet. Flere store festivaler har allerede valgt at skifte til mere bæredygtige og genanvendelige krus. Det er et tiltag vi ønsker [adresse] skal gå videre med og indføre som fast praksis.

[adresse] vedtog først i juni måned, at det fra 2020 skal være forbudt at bruge engangsplastbægre ved arrangementer hvor arrangementstilladelse er påkrævet eller hvor kommunen er ene- eller medarrangør. Det er en praksis der efterhånden bliver mere og mere populær i de europæiske storbyer. I [adresse] har man indført et generelt forbud imod brugen af engangsplastik, hvilket dækker tallerkener, bægre og bestik. Forbuddet gælder alle offentlige arrangementer og private arrangementer med mere end 1.000 gæster. I [adresse] er det et krav at bruge genanvendelige plastikkrus ved alle arrangementer hvor arrangementstilladelse er påkrævet, hvis det også er økonomiske ansvarligt. Også i [adresse] er der forbud mod engangsemballage i offentlige områder og faciliteter. Et forbud der har eksisteret siden 1993.

En undersøgelse viser, at de genanvendelige plastikkrus har en markant lavere klimapåvirkning. Nye og mere klimavenlige plastikkrus skal blot bruges 2,7 gange før deres klimaaftryk er mere ansvarligt end de nuværende plastikkrus’. Erfaring viser, at de genanvendelige plastikkrus bruges 24,5 gange.

Udfasningen og forbuddet mod plastikkrus skal være ansvarligt mht. sikkerhed og økonomi. Det anslås at mindre arrangementer med omtrent 500 udskænkninger vil blive ramt på økonomien. Ligeledes vil klimapåvirkningen ved sådanne arrangementer være minimal og forskellen lille hvis man brugte genanvendelige plastikkrus. Derudover kan der ved visse lejligheder være en sikkerhedsrisiko ved brugen af de genanvendelige plastikkrus, hvorfor det skal være muligt at få dispensation ved nogle arrangementer. Ved løbsarrangementer kan de genanvendelige plastikkrus blive tabt på vejen efter depoter og udgøre en fare for løberne, hvis de træder på dem. Ligeledes vil krusene i særlige tilfælde kunne bruges som kasteskyts.

Det foreslås derfor, at vi i [adresse] beslutter, at:

1. der stilles krav til arrangementer med arrangementstilladelse og hvor udskænkning foregår, om ikke at må benytte engangsplastikkrus.
2. der stilles krav til arrangementer hvor [adresse] er ene- eller medarrangør og hvor udskænkning foregår, om ikke at må benytte engangsplastikkrus.
3. det skal være muligt at søge om dispensation hvis arrangementer har begrænsede deltagere eller afholdes privat, og/eller er af særlig karakter såsom løbsarrangementer, fodboldarrangementer eller andre arrangementer, hvor der kan være risici forbundet med anvendelse af genanvendelige krus.

*Stillet af SF’s byrådsgruppe*

Birgitte Klausen, Ragnar Dam og Bruno Paulsen (ordfører på sagen)

**Indstilling fra Magistratsafdelingen for Teknik og Miljø samt Magistratsafdelingen for Kultur og Borgerservice**

**Indstilling på baggrund af forslag fra SF om at begrænse brugen af engangsplastkrus**

Opfølgning på SF’s beslutningsforslag om at begrænse brugen af engangsplastikkrus ved arrangementer.

### Resumé

SF’s har foreslået at begrænse brugen af engangsplastikkrus ved større arrangementer.

Teknik og Miljø samt Kultur og Borgerservice anbefaler, at forslaget – i form af konkrete krav og ydelser - implementeres med afsæt i erfaringer fra [adresse] og større danske festivaler.

Det anbefales i forlængelse heraf, at forslaget træder i kraft ultimo 2020, så konkrete erfaringer fra 2020 i bl.a. Københavns Kommune kan indgå.

Endelig anbefales det, at forslaget indgår som en del af implementeringen af [adresse] og forventede tilpasninger heraf i 2020.

### Indstilling

Det indstilles:

At 1) forslaget om begrænsning af engangsplastkrus ved større arrangementer vedtages i [adresse].

At 2) forslaget implementeres med afsæt i erfaringer fra [adresse] og større danske festivaler.

At 3) forslaget træder i kraft ultimo 2020 og indarbejdes som en del af Aarhus Kommunes Plaststrategi.

### Sagens forløb

26-06-2019 [adresse]

Fremsendes til Magistratsafdelingen for Teknik og Miljø og Magistratsafdelingen for Kultur og Borgerservice med henblik på udarbejdelse af en indstilling, jf. byrådets vedtagelse i mødet den 26. juni 2019 om magistratsbehandling af forslaget.

Sagen bedes tilbagesendt byrådet via Magistraten.

 09-10-2019 Flere afdelinger
Beslutningsforslag besvaret med indstilling fra Magistratsafdelingen for Teknik og Miljø og Magistratsafdelingen for Kultur og Borgerservice.
 15-10-2019 Borgmesterens Afdeling påtegning
Fremsendes til Magistraten.

Borgmesterens Afdeling har ingen bemærkninger til indstillingen.

 21-10-2019 Magistraten
Fremsendes til [adresse] med bemærkning, at Magistraten i mødet den 21. oktober 2019 anbefaler, at byrådet tiltræder Magistratsafdelingen for Teknik og Miljøs og Magistratsafdelingen for Kultur og Borgerservices indstilling af 9. oktober 2019.
 30-10-2019 [adresse]
Tilbagesendes Magistratsafdelingen for Teknik og Miljø og Magistratsafdelingen for Kultur og Borgerservice med bemærkning, at byrådet i sit møde den 30. oktober 2019 har vedtaget Magistratens foranstående indstilling af 21. oktober 2019.